Et annen naturvernarbeid Ree engasjerte seg i gjennom mange år var sikring av viktige våtmarker i Tyrifjorden-området. I 1995 ble han med i Norsk Ornitologisk Forening, avdeling Buskerud sin overvåking av hekkende vannfugler i Steinsfjorden og Tyrifjorden. På dette tidspunktet var 3,2 km² av våtmarkene vernet. I begynnelsen av april året etter utformet Ree et 17 siders notat med kart fra Norsk Ornitologisk Forening til Fylkesmannen i Buskerud med forslag til nye fuglefredningsområder og sjøfuglforvaltningsplan i Ringerike og Hole kommuner. Dette ble starten på en 24 år lang verneplanprosess. Overvåkingsarbeidet ble senere utvidet til å gjelde hele Tyrifjorden våtmarkssystem i de fire kommunene Hole, Ringerike, Modum og Lier, og omfattet bl.a. Væleren og Solbergtjern. I tillegg inngikk deltakelser i vinterfugltellinger i Drammensvassdraget fra Sperillen i nord til Drammen i sør. I årene 2007–2011 var Ree Norsk Ornitologisk Forenings representant i det rådgivende utvalget som ble ledet av Fylkesmannen i Buskerud under verneplanprosessen for Tyrifjorden våtmarkssystem. Hekkefuglovervåkingen og vinterfugltellingen fortsatte fram til 2020. Dette året sluttførte regjeringen denne prosessen med et samlet verneareal i våtmarkssystemet på 32,5 km².